TICON รายได้ขายพุ่งพรวด หนุนกำไรปี 61 โต 37% มาที่ 657 ล้านบาท
TICON รายได้ขายพุ่งพรวด หนุนกำไรปี 61 โต 37% มาที่ 657 ล้านบาท จากปีก่อนกำไร 480 ล้านบาท พร้อมปันผล 0.27 บ. ขึ้น XD 24 ธ.ค.61 กำหนดจ่าย 7 ก.พ.62
20 พ.ย. 2561

บริษัท ไทคอน อินดัสเทรียล คอนเน็คชั่น จำกัด (มหาชน) หรือ TICON รายงานผลการดำเนินงานประจำปี 2561 สิ้นสุด ณ วันที่ 30 กันยายน 2561 ดังนี้

อนึ่ง งบการเงินดังกล่าวแสดงผลการดำเนินงานของบริษัทและบริษัทย่อยสำหรับงวด 9 เดือน สิ้นสุดวันที่ 30 กันยายน 2561 โดยเปรียบเทียบกับปี 2560 เนื่องจากบริษัทได้เปลี่ยนรอบระยะเวลาบัญชีจากเดิมเริ่มต้นวันที่ 1 มกราคม และสิ้นสุดในวันที่ 31 ธันวาคม ของทุกปี เป็นเริ่มต้นในวันที่ 1 ตุลาคม และสิ้นสุดในวันที่ 30 กันยายน ของปีถัดไป โดยเริ่มต้นตั้งแต่งวดบัญชีสิ้นสุดวันที่ 30 กันยายน 2561 เป็นต้นไป
ดังนั้น งบการเงินสำหรับงวดบัญชีสิ้นสุดวันที่ 30 กันยายน 2561 จึงได้จัดทำขึ้นตามวันสิ้นสุดของรอบระยะเวลาบัญชีใหม่เป็นครั้งแรก โดยเป็นงบการเงินสำหรับรอบระยะเวลาตั้งแต่วันที่ 1 มกราคม 2561 ถึง 30 กันยายน 2561
สำหรับในรอบระยะเวลา 9 เดือนปี 2561 บริษัทมีกำไรสุทธิเพิ่มขึ้นจากช่วงเวลาเดียวกันของปีก่อนเป็นจำนวน 421 ล้านบาท ประกอบด้วย 1.บริษัทมีรายได้จากการให้เช่าและบริการที่เกี่ยวข้องเพิ่มขึ้น 108 ล้านบาท หรือเพิ่มขึ้นร้อยละ 10 เมื่อเทียบกับช่วงเวลาเดียวกันของปีที่ผ่านมา เนื่องจากบริษัทสามารถให้เช่าโรงงาน/คลังสินค้าได้เพิ่มขึ้น โดยมีพื้นที่เช่าเฉลี่ยของโรงงานและคลังสินค้าเพิ่มขึ้นประมาณ ร้อยละ 17
2.บริษัทมีรายได้จากการขายอสังหาริมทรัพย์ให้แก่ทรัสต์เพื่อการลงทุนในอสังหาริมทรัพย์และสิทธิการเช่าอสังหาริมทรัพย์ไทคอน (TREIT) จำนวน 1,569 ล้านบาท ในขณะที่ไม่มีรายการเสนอขายดังกล่าวในช่วงเวลาเดียวกันของปีก่อนหน้า 3.บริษัทมีรายได้ค่าบริหารจัดการจากบริษัทร่วมเพิ่มขึ้น 81 ล้านบาท โดยส่วนใหญ่เกิดจากการเพิ่มขึ้นของรายได้ค่าบริหารจัดการ TREIT (REIT Management Fee) จำนวน 47 ล้านบาท ภายหลังจากการแปลงสภาพกองทุนรวมอสังหาริมทรัพย์ ในช่วงปลายปี 2560 นอกจากนั้น บริษัทยังได้รับค่านายหน้าจากการจัดหาผู้เช่ารายย่อยให้แก่ TREIT เพิ่มขึ้น
4.บริษัทมีส่วนแบ่งกำไรจากเงินลงทุนในบริษัทร่วมเพิ่มขึ้นจำนวน 22 ล้านบาท หรือร้อยละ 13 เนื่องจากบริษัทมีสัดส่วนการถือ เงินลงทุนใน TREIT เพิ่มขึ้น และผลการดำเนินงานที่ดีขึ้นของ TREIT 5.การชำระคืนหนี้เงินกู้โดยใช้เงินที่ได้รับจากการเพิ่มทุนทำให้บริษัทมีค่าใช้จ่ายดอกเบี้ยลดลงประมาณ 31 ล้านบาท หรือลดลงร้อยละ 7
พร้อมกันนี้ ประกาศจ่ายปันผลงวดดำเนินงานวันที่ 1 ม.ค. 2561 ถึงวันที่ 30 ก.ย. 2561 และกำไรสะสม เป็นเงินสด 0.27 บาท กำหนดขึ้นเครื่องหมาย XD วันที่ 24 ธันวาคม.2561 และกำหนดจ่ายเงินปันผลวันที่ 7 กุมภาพันธ์.2562